ToekomsVenster: Ons almal het 'n vervaldatum | Maroela Media
(Foto: Ryan Crotty/Unsplash.)
1 Korintiërs 15:58 – Daarom, liewe broers, wees standvastig, onwankelbaar, altyd oorvloedig in die werk van die Here, omdat julle weet dat julle inspanning in diens van die Here nie tevergeefs is nie.
Gedurende hierdie Covid-19-pandemie het predikante en pastore dikwels die hartseer verantwoordelikheid om iemand wat vanweë die virus gesterf het, te begrawe. Dit is buitegewoon traumaties om te verneem dat iemand na aan jou positief toets.
Hartseer familie lede, vriende en kollegas sit op 'n afstand, ver van mekaar, maskers op die gesig, temperatuur vooraf gemeet, in die andersins leë kerkgebou. Net enkeles word toegelaat om die geleentheid by te woon. Die hartseer is tasbaar en snikke gaan vanuit die gehoor op.
Soos dit deesdae gebeur word 'n elektroniese huldeblyk gelewer wat die lewensloop van daardie persoon in oënskou neem. Van kleintyd tot heel onlangs word die wel en wee van die persoon, die mense wie se lewe hy geraak het, die nalatenskap van die persoon, gevier. Dit hoort ook so. Daar is geen fout mee te vind nie.
Die gedagte is nie aangenaam nie en ek probeer nie daaraan dink nie. Dit beteken egter nie dat dit nie 'n realiteit is nie. Dit is die verloop van die lewe.
Dit laat my dink aan die tyd van die Anglo – Boereoorlog. Tydens 'n biduur het daar nuus gekom dat Kitchner dood is. Die ouderling wat met sy gebed besig was het dit gehoor. Hy las toe aan, "Vader ons verneem van die heengaan van die geagte heer Kitchner wat vir hoër diens opgeroep is. Daar is nog vele ander wat U ook kan oproep". Ek wil my verstout om dieselfde vir die Vader te vra dat daar tans hier by ons ook 'n hele klomp waaraan ek dink wat vir hoër diens opgeroep kan word.